Jonathan Andersson
Ura > Seuraura

Anderssonin kasvattajaseura on Valdemarsviks IF. Hän siirtyi juniorina sittemmin Vita Hästeniin, josta Andersson jatkoi kaudeksi 2009–2010 Almtunan J18-joukkueeseen. Kaudella 2010–2011 hän oli J18 Elitissä joukkueen tehokkain puolustaja Robin Pressin kanssa tehoilla 4+9=13. Samalla kaudella Andersson oli myös Almtunan J20-juoukkueen eniten maaleja tehnyt puolustaja sekä tehokkain puolustaja Victor Aronssonin kanssa tehoilla 7+13=20. Kaudeksi 2011–2012 hän siirtyi yhdessä joukkuetovereidensa Oscar Miltonin, Jens Ericssonin ja Victor Aronssonin kanssa AIK:n J20-joukkueeseen.
Kaudella 2012–2013 Andersson debytoi AIK:n Elitserien-joukkueessa, jossa hän pelasi 30 runkosarjaottelua tehden yhden syöttöpisteen. Andersson teki Elitserien-debyyttinsä runkosarjan avauskierroksella 13. syyskuuta 2012 vieraissa Timråta vastaan. Hänet merkittiin AIK:n nelospuolustajapariin Daniel Josefssonin viereen. Andersson sai ottelussa jääaikaa 2.51 minuuttia. Maaliskuussa 2013 hän teki AIK:n kanssa vuoden mittaisen jatkosopimuksen. Kaudella 2013–2014 Andersson pelasi SHL:ssä (ent. Elitserien) 42 runkosarja- ja yhden Kvalserien-ottelun tehden neljä syöttöpistettä. Hän pelasi kauden aikana miesten pelejä myös neljä ottelua lainalla sarjatasoa alempana HockeyAllsvenskan-joukkue Oskarshamnissa. AIK putosi kauden päätteeksi Allsvenskaniin. Toukokuussa 2014 Andersson teki seuran kanssa vuoden mittaisen jatkosopimuksen.
Andersson oli kaudella 2015–2016 AIK:n paras syöttäjä ja tehokkain puolustaja tehoilla 7+25=32, joilla hän jakoi myös joukkueen sisäisen pistepörssin kolmannen sijan Jesper Frödénin kanssa. Andersson sijoittui koko Allsvenskanin puolustajien pistepörssissä toiseksi edellään vain Leksandsin Viktor Amnér. Hän voitti myös sarjan puolustajien tehotilaston lukemalla +20. SHL:n nousukarsintasarjassa Andersson jakoi AIK:n sisäisen piste- ja syöttöpörssin voiton Michael Lindqvistin kanssa tehoilla 2+4=6. Tammikuussa 2016 hän teki seuran kanssa kaksivuotisen jatkosopimuksen. Kaudella 2016–2017 Andersson pelasi runkosarjassa loukkaantumisen vuoksi vain 16 ottelua. SHL:n nousukarsintasarjassa hän jakoi AIK:n sisäisen tehotilaston voiton kolmen muun pelaajan kanssa lukemalla +4.
Kaudeksi 2017–2018 Andersson siirtyi kaksivuotisella sopimuksella SHL-joukkue Örebroon. Hän teki läpimurtonsa liigassa ja teki 48 runkosarjaottelussa tehot 3+14=17. Anderssonin SHL-uran avausmaali syntyi 21. lokakuuta 2017 Färjestadia vastaan. Tammikuussa 2018 Andersson teki Örebron kanssa kaksivuotisen jatkosopimuksen kevääseen 2021 saakka. Kaudeksi 2021–2022 hän siirtyi kaksivuotisella sopimuksella Luulajaan. Joulukuussa 2021 Andersson joutui yli kahdeksi kuukaudeksi sivuun rannemurtuman vuoksi. Hän voitti kauden päätteeksi SHL-hopeaa. Kaudella 2022–2023 Andersson teki SHL:n yhden kauden piste-ennätyksensä tehoilla 5+13=18. Hänen kautensa päättyi kuitenkin ensimmäisen puolivälieräottelun alussa, kun hän mursi peukalonsa. Andersson eteni Luulajan kanssa kauden aikana myös Mestarien liigan finaaliin, mutta mestaruuden vei lopulta kuitenkin suomalainen Tappara lukemin 2–3.
Andersson siirtyi kaudeksi 2023–2024 kaksivuotisella sopimuksella Färjestadiin. Kesken kauden 2024–2025, tammikuussa 2025 seura uutisoi hänen sopimuksensa purkamisesta, kun Färjestad ei pystynyt tarjoamaan Anderssonille tarpeeksi isoa roolia. Seuraavana päivänä hänen vahvistettiin siirtyvän kevääseen 2026 ulottuvalla sopimuksella SM-liigajoukkue Tapparaan.